Maansverduistering bring groter helderheid | Netwerk24
Maansverduistering bring groter helderheid
Deur Jan Venter, Bloemfontein 10 Augustus 2018 00:00
Lank lank gelede, nog voor die Bybelse tyd, toe die mens nog onkundig was oor die aard, werking en beweging van die sterre is spesiale magte aan hulle toegeskryf.
Die son en van die sterre is as gode beskou en is as sulks aanbid. Die Egiptenare het hulle Amun-Ra gehad, Grieke vir Helios, Oud-Japanners Amaterasu en so kan ons voortgaan.
Daar is ook geglo dat die hemelliggame deur die gode rondgeskuif word om sodoende boodskappe aan die mens te verkondig.
Sons- en maansverduisteringe was skrikwekkende gebeurtenisse en het katastrofiese gebeure voorspel of daarmee gepaard gegaan.
In die Bybel is daar ook talle voorbeelde waar dit gekoppel word aan soortgelyke gebeure. Só het Moses as negende plaag met die uitsteek van sy hand donkerte oor Egipte gebring, dog dit kon nie ‘n sonsverduistering gewees het nie, daarvoor was die drie dae te lank.
Selfs nog in die Nuwe Testament word (wonder)-tekens aan die son, die maan en sterre steeds gebruik om profetiese gebeure aan te dui.
Vandag weet ons egter dat dié liggame op bepaalde bane natuurlik beweeg en dat hul relatiewe posisies duisende jare beide voor- en agteruit deur ingewikkelde wetenskaplike berekeninge presies vasgestel word, met die afwesigheid van bonatuurlike ingrepe.
Bekende natuurlike beginsels bepaal ook tye van droogtes en oorstromings; behalwe dat die mens met sy aardbesoedeling besig is om alles deurmekaar te krap.
Só weet ons ook dat siektes en dood veroorsaak word deur kieme, parasiete, kanker en ander vernietigende dinge wat die oorhand oor die liggaam se immuniteitstelsel kry en nie deur bose geeste of ander onnatuurlike dinge nie.
Vir die meeste van ons was die onlangse “rooi” maan ‘n wonderlike natuurlike skouspel. Ons wens is dat diegene wat nog vasgevang sit in argaïese bygelowe juis tydens dié verduistering ook groter helderheid oor dié dinge kon kry.
Meer oor: Bloemfontein | Brief | Mystem | Maansverduistering